Inkomstediens maak plan met sy elektroniese dienste | Maroela Media
Die Suid-Afrikaanse Inkomstediens (SAID) het Maandag aangekondig hy sal vandeesmaand oorskuif na ŉ nuwe bediener vir sy elektroniese dienste.
Dit kom nadat die inkomstediens verlede jaar onder skoot gekom het toe daar bekend gemaak is dat die eFiling-stelsel op die rand van ineenstorting is. Die inkomstediens is daarna met ŉ verdere rooi gesig gelaat toe Mmamathe Makhekhe-Mokhuane, die SAID se digitale hoof, tydens ŉ televisieonderhoud gesukkel het om basiese vrae oor die stelsel te beantwoord.
Die inkomstediens het Maandag gesê die “nuwe en betroubare platform” bied die jongste tegnologie wat beskikbaar is, en sluit ŉ hernuwing van die SAID se hardeware en sagteware in.
“Dit is deel van ons migrasie na digitale transformasie, wat na verwagting talle innoverende oplossings teweeg sal bring om aan ons mandaat te voldoen om dit maklik en veilig te maak vir ons belastingbetalers om hul verpligtinge na te kom,” het die SAID in ŉ verklaring gesê.
Tydens die migrasie sal die inkomstediens se aanlynstelsels, insluitend eFiling, die eFiling-app, die [email protected] Employer en die SAID-webtuiste, geraak word. Dié dienste sal van Vrydagmiddag (12 April) tot Dinsdagoggend (16 April) vanlyn wees terwyl dit na die nuwe bediener oorgeskuif word.
Die inkomstediens sê sy Customs Electronic Data Interchange (EDI)-poort, die hoof elektroniese kanaal wat doeane gebruik om met die SAID te kommunikeer, sal nie geraak word nie.
“SAID-kliënte word aangemoedig om alle transaksies op die stelsels te voltooi voordat die oorskakeling begin. Dringende transaksies wat tydens hierdie tydperk gedoen moet word, kan wel steeds per hand by ŉ SAID-belastingtak of doeane- en aksynstak gedoen word tydens gewone kantoorure.”
Nog n verskoning om die jarelange uitbetalings te vertraag. Die skade wat hulle aan klein besighede doen net nog groter en onherstelbaar
Ek het hoeveel probleme met die stelsel uit gewys tydens my diensjare. En niks is daaraan gedoen…
Jammer vir julle.
Die e-filing stelsel het al in 2018 ineengestort, jy hoor niks, sien niks en kry geen kommunikasie vanaf SARS nie! Nie eens n sms of e-pos wat aandui wat jy moet inbetaal of uitkry nie. Nee wat, SARS is nou nes ESKOM.
Daar is hoog opgegee oor miljarde uibetalings wat SARS gaan doen. Kom ons kyk hoeveel jaar ons gaan wag voor dit gedoen word. Dit le die klein besigheid sektor totaal en al lam en lei na bankrotskappe daagliks
Wonder of ek ooit die paar rand gaan kry wat hierdie hopelose onbevoegde spul narre my nou al twee jaar lank skuld. Is dit ooit die moeite werd om die jaar eers my opgawe in te dien? Patetiese klomp.